दरभंगाः कु हेसक कारणेँ कतेको ट्रेनक समय सारणीमे परिवर्तन कएल गेल अछि। अजुका लिच्छिवी एक्सप्रेसकेँ निरस्त कऽ देल गेल। एहि कारणेँ कतेको यात्री लोकनिकेँ असुविधाक सामना करऽ परलनि। ओमहर शुक्र केँ दिल्ली जाए वला स्वतंत्रता सेनानी एक्सपे्रसकेँ सेहो रद्द कऽ देल गेल अछि। उल्लेखनीय अछि जे पछिला दिन स्वतंत्रा सेनानी एक्सप्रेस 25 घण्टाक देरीसँ दरभंगा पहुँचल छल।
 दरभंगा, 27 दिसम्बर। आकाशवाणी दरभंगाक कार्यक्रम अधिशासी डा. प्रभात नारायण झा बहुमुखी प्रतिभाक धनी रहला अछि। हिनक व्यक्तित्व प्रभावी रहल अछि। हिनक कार्यकाल सभक स्मृति-पटलपर सदिखन अंकित रहत। ई उद्गार छल आकाशवाणी केन्द्रक हुनक सहकर्मी लोकनिक जे आइ समारोह आयोजित कऽ हुनका भावपूर्ण विदाइ देलनि। डॉ. झाक एहि ठामसँ स्थानान्तरण भऽ गेलनि अछि। समारोहक अध्यक्षता करैत केन्द्रक कार्यक्रम प्रमुख डा. उमाशंकर झा कहलनि जे डा. पीएन झाक अभाव हुनका सदिखन खलतनि। ओ आशा व्यक्त केलनि जे जहिना ओ अपन दोसर कार्यकलामे दरभंगा एला तहिना फेरो भविष्यमे औता। एहि अवसरपर डा. पीएन झा कहलनि जे दरभंगाकेँ ओ कहियो नञि बिसरि सकै छथि। मिथिलाक सांस्कृतिक राजधानी हुनका बहुत किछु देलकनि अछि। ओ कहलनि जे एहि ठामक स्मृतिकेँ सदिखन सहेजि कऽ रखता। एहि अवसरपर कार्यक्रम अधिशासी सियाशरण चौधरी अपन भावनाकेँ शायरीमे व्यक्त केलनि। उद्घोषक शिशिर कुमार कर्ण कहलनि जे डॉ. झा कार्यक्रमक गुणवत्ताकेँ लऽ सदिखन चिन्तनशील रहला। ओ उपस्थित नैमित्तिक उद्घोषक एवं कम्पीयरसँ एहि दिशामे सकारात्मक प्रयासक आग्रह केलनि। एहि अवसरपर प्रमोद कुमार सिंह, आदित्यनाथ झा, सीताराम शर्मा, सञ्जय कुमार, मीरा झा, अरुण कुमार झा, सुरेन्द्र पासवान आ रञ्जीत झा हुनका संग बीतल क्षणकेँ स्मरण केलनि। गोपाल कृष्ण श्रीवास्तवक आभारसँ सम्पन्न कार्यक्रममे डॉ. झाकेँ उपहार सेहो प्रदान कएल गेल।
 बिरौल (दरभंगा), 27 दिसम्बर । कुशेश्वरस्थान थानाक बेर चौक लग बुधक साँझ भेल सड़क दुर्घटनाक बाद पुलिस हिरासतमे जीप चालक ब्रहमपुर निवासी उमेश यादव (38) केर मृत्युक मामिला तूल पकड़ि लेलक अछि। एहि घटनासँ जनमानस उद्वेलित भऽ उठल अछि। ग्रामीण लोकनिक अनुसार मृत चालक केर पुत्र द्वारा भेटल जानकारीक हिसाबे पुलिस द्वारा जमि कऽ भेल पिटाइसँ उमेशक मृत्यु भेल। ओतहि पुलिसक कहब अछि जे थाना अनैत देरी उमेशक हालति खराब भऽ गेल आ ओकरा कुशेश्वरस्थान पीएचसी आनल गेल जतऽ ओकर मृत्यु भऽ गेल। ग्रामीण एकरा मानबा लेल तैयार नञि छथि। एमहर पुलिसक विरोधमे ग्रामीण लोकनि लहासक संग मुख्य पथकेँ जाम कऽ देलनि। लगभग दू घण्टा धरि लोक डटल रहल आ पुलिसक विरोधमे नारा लगबैत रहल। घटनाकेँ गम्भीरतासँ लैत डीएसपी दिलनवाज अहमद आ एसडीओ जगदीश कुमार ओहि ठाम पहुँचि प्रदर्शनकारी लोकनिकेँ मनेबाक प्रयास केलनि। डीएसपी आश्वासन देलनि जे मामिलाक छानबीन कराओल जाएत आ मेडिकल टीम द्वारा मैजिस्ट्रेटक समक्ष पोस्टमार्टम होएत जकर वीडीयो रेकार्डिंग क राओल जाएत। जाँचमे जे क्यौ दोषी हेता हुनकापर उचित कारवाइ कएल जाएत। तखन जा कऽ ग्रामीण सड़क जाम समाप्त केलनि। उल्लेखनीय अछि जे बुधक साँझ ब्रहमपुर गामसँ सुनीता देवीक बिदागरी करा उमेश यादव जीपसँ आपस आबि रहल छल। कुहेसक कारणेँ बिरौल-कुशेश्वरस्थान मुख्य मार्गपर जीप ( एम एच 23 इ 299 ) उनटि कऽ लगभग दस फीट खाधिमे चलि गेल। एहिमे सोनू यादव, ढोढ़ाइ यादव, सुनीता देवी आ एक गोट नेना राजेश कुमार घायल भऽ गेल। सभकेँ एम्बुलेंससँ प्राथमिक उपचार लेल सतीघाट पीएचसी पहुँचाओल गेल। चिकित्सक डॉ. गिरिश कुमार प्राथमिक उपचार शुरू केलनि। सोनू यादवकेँ डीएमसीएच रेफर कऽ देल गेल। ओमहर राति लगभग 9. 15 बजे ड्राइवर उमेशकेँ पुलिस सतीघाट पीएचसी अनलक। चिकित्सा प्रभारी डॉ. वी. झाक अनुसार प्राथमिक उपचारक बाद ड्राइवरकेँ लऽ थाानाध्यक्ष चलि गेला। ओतहि थानाध्यक्ष दिवाकर सिंह कहलनि जे थाना पहुँचैत देरी ड्राइवरक स्थिति खराब होबऽ लागल। इलाज लेल उमेशकेँ कुशेश्वरस्थान पीएचसी आनल गेल। जतऽ ओकर मृत्यु भऽ गेल।
 दरभंगा, 27 दिसम्बर (मिआसं)। वृहस्पितिक बेरूपहर लगभग 3 बजे लहेरियासराय-बहेड़ी पथक पण्डासराय रेलवे गुमती लग मोटरसाइकिल आ ट्रेक्टरक बीच टक्कर भऽ गेल। एहिमे बाइक सवार पतोर ओपी क्षेत्र निवासी हरिश्चन्द्र ठाकुरक पुत्र सुमीत ठाकु र (28) केर मृत्यु घटनास्थलेपर भऽ गेल। प्राप्त जानकारीक अनुसार बंगाली टोलामे कोचिंग सेण्टर चलौनिहार सुमित अपना गामसँ मोटरसाइकिल (बीआर 7 के-0930) लऽ दरभंगा आबि रहल छला। एहि क्रममे हुनक मोटरसाइकिलक टक्कर लहेरियासरायसँ बहेड़ी दिस जा रहल ट्रेक्टर (बीआर 7 जी-2477) सँ भऽ गेल। ट्रैक्टर चालक भागबामे सफल रहल। घटनाक जानकारी भेटैत देरी लहेरियासराय थाना पुलिस घटनास्थलपर पहुँचि दुनू वाहनकेँ अपना कब्जामे लऽ लेलक। लहासकेँ पोस्टमार्टम लेल डीएमसीएच पठा देल गेल अछि। एहि सन्दर्भमे ट्रेक्टर चालकक विरुद्ध लहेरियासराय थानामे प्राथमिकी सेहो दर्ज कराओल गेल अछि। दोसर दिस भारतीय आटो रिक्सा मजरूर संघक उपाध्यक्ष योगेन्द्र स्वर्णकार प्रशासनसँ मृतकक परिजनकेँ उचित मोआवजा देबाक माङ केलनि अछि।
 सदस्यता लें संदेश (Atom)